Franjo Štiblar

Film

HETERODOKS

razmišlja o slovenskem gospodarstvu in družbi

I.

Dokumentarni film **»HETERODOKS razmišlja o slovenskem gospodarstvu in družbi«** prikaže celovit družboslovni pogled na razvoj Slovenije, stanje danes in pričakovanja za prihodnost. Gre za svež, heterodoksni (holistični, celovit) pogled na življenje, ki ga živimo in razmišljanje kako bi bilo lahko bolje v bodoče. Heterodoksnost pomeni ob ekonomskem maksimumu upoštevati tudi njegove zunanje učinke in jih vključiti, da bi dosegli ne zgolj parcialni ekonomski maksimum, ampak širši družbeni (torej tudi socialni, ekološki, moralni, etnični, kulturni,…) optimum.

**Film** (z angleškimi podnapisi) **je namenjen** vsem, ki jih naš vsakdan živo zanima. Zato vsak del filma začne s čisto elementarnim teoretičnim okvirom in nadaljuje z opisom konkretnih dogajanj pri nas, tudi z opisom vpliva dogodkov v svetu na naš razvoj.

Osnovni **cilj** filma je biti aktualen, pogosto tudi s prikazom alternativnih pogledov za zdaj pri nas še prevladujoči ortodoksni neoklasični ekonomski misli. Pri tem so po načelu celovitosti (holizem v heterodoksnem pogledu) ob ekonomiji vključeni tudi dosežki, prava, filozofije, sociologije, antropologije, psihologije, zgodovine, političnih ved in gre korak globje od običajnih površinskih razprav pri utemeljevanju pogledov in stališč. Opisani so na poljuden način (znanstveno empirično podkrepljeni) razlogi za negativne dogodke pri nas in kako jih odpraviti. Poslanstvo filma je pokazati, prvič, da so razmere v Sloveniji danes v primerjavi z večino drugih držav ugodne (posebno v družbeni nadstavbi), in drugič, kako jih narediti v prihodnje še boljše, za dvig blagostanja prav vseh prebivalcev Slovenije.

Dokumentarni film takšne slovenske družboslovne vsebine je pri nas prava redkost. Film je **vsebinsko** usmerjena pozitivno in v mnogih idejah inovativen s pogledom v prihodnost. Pri tem avtor spregovori poljudno, s preprosto razumljivo besedo o kompleksnih družbenih pojavih in dogajanjih, utemelji znanstveno in empirično svoj pogled nanje in predlaga, kako ravnati za dobro vseh stalnih prebivalcev Slovenije.

II.

Film ima **osnovo** v osebni izkušnji in delu nosilca Franja Štiblarja, profesorja in nekdanjega dekana pravne fakultete v Ljubljani ter danes vodje Centra za pravne in ekonomske študije na njej. Izhaja iz njegovega delovanja doma in v tujini, kot svež pogled na dogajanje v naši družbi. Temelji so: avtorjev študij vsaj dveh družbenih področij hkrati (pravo in ekonomija) z doktoratom iz ekonomije pri Nobelovcih L.R.Kleinu in R. Shillerju na eni od sedmih najbolj uglednih ekonomskih fakultet v svetu (Univerza Pennsylvania), publiciranje 16 znanstvenih in strokovnih knjig ter preko 700 člankov doma in v tujini. Delovne izkušnje vključujejo mnoga področja: obiskujoči profesor na univerzi Bologna in Johns Hopkins v ZDA, raziskave in napovedi makroekonomskih gibanj, finančni sektor (NLB, Delavska hranilnica, CBCG, zavarovalnice, svetovalec Svetovne banke). Mednarodno je aktiven kot član projekta LINK makroekonomskih prognoz projekta UN in univerze Toronto, mednarodni znanstvenik Woodrow Wilson centra ZDA, član EBI inštituta evropskih bančnih pravnikov v Frankfurtu.

III.

**Ustvarjalci filma** so podiplomski študenti in diplomanti AGRFT, ki so film naredili pro bono (ker verjamejo v njegovo vsebinsko sporočilo), materialne stroške (hrana, gorivo, filmski elementi) pa je pokril avtor sam. Režiser in scenarist je Aljaž Bastič, izvršni producent Jan Marin s timom iz Fixmedie, voditeljica post-produkcije je Sara Gjergek. Svetovalec pri realizaciji filma je bil režiser in profesor na AGRFT Miran Zupanič.

**Tehnični podatki**:

Leto nastanka filma je 2019, čas trajanja filma:74 minut; barvni; STEREO HD File; 16:9